娛圈單打:大騎樓變身邪花 估唔到又幾搞笑
打入去年港姐五強的「大騎樓」郭珮文(Juliana),簽約TVB後即獲力捧。日前驚喜亮相處境劇《愛‧回家》,以邪花秘書形象出場,貼身衫固然少不免,更有拉低心口拉鏈和「倒奶」演出,表現自然頗有喜劇感。
Juliana早前已經獲金牌監製讚她有喜劇天分,如今在《愛‧回家》終於一展所長。雖然角色為邪花秘書,但並無暴露演出,反而效果幾搞笑,觀眾睇得開心。網民紛紛要求加戲,讓她成為正式一員。梗係啦,晚晚都可以睇到大騎樓,你話幾歡樂呀!
她也有參演綜藝節目《福祿壽訓練學院》,日前更以「人肉獎座」造型現身,穿上勁貼身金色戰衣扮獎座,不僅要有絕妙身材才能Carry這身造型,還要不介意帶點醜化成分,畢竟唔係個個靚女願意這樣出鏡,不可謂不犧牲。有網民將她跟當年坤哥扮棋相提並論,佩服大騎樓沒有偶包,果然有傻大姐本色。
當然,關公也有對頭人,一樣有人唔鍾意呢位傻氣性感尤物。有小部分網民就覺得,TVB要女藝人賣弄性感十分低俗,又批評Juliana演技生硬,同《新聞女王》拉低拉鏈的高Ling無法可比!唉,好心啦,高Ling入行十幾年,仲攞埋最佳女配角,初出茅廬的Juliana點比;至於拉低拉鏈呢一幕,擺明就係致敬《新聞女王》,得啖笑啫,唔使咁認真。
正值TVB用人之際,《愛‧回家》又經常「人口流失」,用新人填補非常合適。Juliana 22歲卜卜脆,傻吓傻吓頗有觀眾緣,繼續磨練演技,應有好發展。